IZVEDBENA UREDBA KOMISIJE (EU) 2021/810

z dne 20. maja 2021

o spremembi Izvedbene uredbe (EU) 2021/2021/808 glede prehodnih določb za nekatere snovi iz Priloge II k Odločbi 2002/657/ES

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 34(6) Uredbe,

ob upoštevanju naslednjega:

(1) Izvedbena uredba Komisije (EU) 2021/2021/808 (2) med drugim razveljavlja Odločbo Komisije 2002/657/ES (3). Člen 4 navedene odločbe v povezavi s Prilogo II k navedeni odločbi določa meje najmanjše zahtevane učinkovitosti za farmakološko aktivne snovi kloramfenikol, metaboliti nitrofurana, medroksiprogesteron acetat in malahitzelena v nekaterih matriksih.

(2) Člen 8 Uredbe Komisije (EU) 2019/1871 (4) določa prehodne določbe za referenčne vrednosti za ukrepe (RPA) za prepovedane farmakološko aktivne snovi. Meje najmanjše zahtevane učinkovitosti za kloramfenikol, metabolite nitrofurana ter vsoto malahitzelene in levkomalahitzelene, vključene v Prilogo II k Odločbi 2002/657/ES, bi bilo treba uporabljati kot RPA za živila živalskega izvora, uvožena iz tretjih držav, in za živila živalskega izvora, proizvedena v Uniji, do 27. novembra 2022.

(3) Za namene iz člena 8 Uredbe (EU) 2019/1871 bi se morala Priloga II k Odločbi 2002/657/ES zato še naprej uporabljati do 27. novembra 2022.

(4) Za ohranitev kontinuitete bi se morala ta uredba uporabljati od istega datuma kot Izvedbena uredba (EU) 2021/2021/808.

(5) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Člen 7 Izvedbene uredbe (EU) 2021/2021/808 se nadomesti z naslednjim: „Člen 7 Razveljavitve in prehodni ukrepi Odločbi 2002/657/ES in 98/179/ES se razveljavita z dnem začetka veljavnosti te uredbe. Vendar se do 10. junija 2026 zahteve iz točk 2 in 3 Priloge I k Odločbi 2002/657/ES še naprej uporabljajo za metode, ki so bile validirane pred datumom začetka veljavnosti te uredbe. Za namene iz drugega odstavka člena 8 Uredbe (EU) 2019/1871 se Priloga II k Odločbi 2002/657/ES še naprej uporablja do 27. novembra 2022.“

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. maja 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2021/2021/808 z dne 22. marca 2021 o izvajanju analiznih metod za ostanke farmakološko aktivnih snovi, ki se uporabljajo pri živalih za proizvodnjo živil, o razlagi rezultatov in metodah, ki jih je treba uporabljati za vzorčenje, ter o razveljavitvi odločb 2002/657/ES in 98/179/ES (glej stran 84 tega Uradnega lista).

(3) Odločba Komisije 2002/657/ES z dne 14. avgusta 2002 o izvajanju Direktive Sveta 96/23/ES glede opravljanja analitskih metod in razlage rezultatov (UL L 221, 17.8.2002, str. 8).

(4) Uredba Komisije (EU) 2019/1871 z dne 7. novembra 2019 o referenčnih vrednostih za ukrepe za nedovoljene farmakološko aktivne snovi, prisotne v živilih živalskega izvora, in razveljavitvi Odločbe 2005/34/ES (UL L 289, 8.11.2019, str. 41).